Għall-ewwel darba, l-istituzzjonijiet Ewropej, il-gvernijiet tal-UE u s-soċjetà ċivili impenjaw ruħhom li jaħdmu flimkien fil-ġlieda kontra l-kondizzjoni ta' persuni mingħajr dar fl-UE. F'konferenza ta' livell għoli f'Lisbona llum, nedew il-Pjattaforma Ewropea għall-ġlieda kontra l-kondizzjoni ta' persuni mingħajr dar biex tagħti bidu għad-djalogu, tiffaċilita t-tagħlim reċiproku, ittejjeb l-evidenza u l-monitoraġġ, u ssaħħaħ il-kooperazzjoni fost l-atturi kollha li għandhom l-għan li jiġġieldu l-kondizzjoni ta' persuni mingħajr dar. Il-ġlieda kontra l-kondizzjoni ta' persuni mingħajr dar – prijorità għall-Ewropa Soċjali Il-Konferenza ta' livell għoli f'Lisbona hija koorganizzata mill-Presidenza Portugiża tal-Kunsill tal-UE, il-Kummissjoni Ewropea u l-Federazzjoni Ewropea tal-Organizzazzjonijiet Nazzjonali li Jaħdmu mal-Persuni mingħajr Dar (FEANTSA). Fl-avveniment, il-ministri nazzjonali kif ukoll ir-rappreżentanti tal-istituzzjonijiet tal-UE, l-organizzazzjonijiet tas-soċjetà ċivili, is-sħab soċjali u l-bliet iffirmaw id-“Dikjarazzjoni ta' Lisbona dwar il-Pjattaforma Ewropea għall-ġlieda kontra l-kondizzjoni ta' persuni mingħajr dar” li nediet il-Pjattaforma. Huma kollha wegħdu li jaħdmu flimkien taħt il-kappa tal-pjattaforma u li jwettqu azzjonijiet fi ħdan il-kompetenzi rispettivi tagħhom. It-tnedija tal-pjattaforma hija l-bidu ta' proċess biex jiġu stabbiliti fehim komuni u impenn komuni u jiġi żgurat progress konkret fl-Istati Membri fil-ġlieda kontra l-kondizzjoni ta' persuni mingħajr dar. Din toffri opportunità għal involviment u ħidma mal-atturi lokali, inklużi bliet u fornituri ta' servizzi. Din se tippermetti lill-atturi kollha jiskambjaw aħjar l-għarfien u l-prattiki tagħhom, u jidentifikaw approċċi effiċjenti u innovattivi, biex jagħmlu progress fl-eradikazzjoni tal-kondizzjoni ta' persuni mingħajr dar. Fid-Dikjarazzjoni ffirmata llum, huma qablu dwar l-objettivi li ġejjin: Il-finanzjament tal-UE huwa disponibbli biex jappoġġa miżuri ta' politika inklużivi li għandhom l-għan li jiġġieldu l-kondizzjoni ta' persuni mingħajr dar. L-Istati Membri se jinvestu proporzjon importanti tal-allokazzjonijiet tagħhom tal-Fond Soċjali Ewropew Plus (FSE+) biex jappoġġaw l-inklużjoni soċjali u t-tnaqqis tal-faqar. InvestEU joffri wkoll opportunitajiet biex jappoġġa l-investiment fl-infrastruttura soċjali, inkluża l-akkomodazzjoni soċjali. Il-pjattaforma l-ġdida hija wkoll riżultat konkret tal-Pjan ta' Azzjoni tal-Pilastru Ewropew tad-Drittijiet Soċjali. Dan jgħin biex jitwettaq l-impenn imġedded li l-istituzzjonijiet tal-UE, l-Istati Membri, is-soċjetà ċivili u s-sħab soċjali ħadu fis-Summit Soċjali ta' Porto f'Mejju biex jappoġġa Ewropa soċjali b'saħħitha u rkupru ġust u inklużiv mill-pandemija. Il-Kummissarju Ewropew għall-Impjiegi u d-Drittijiet Soċjali, Nicolas Schmit, qal: “Il-kondizzjoni ta' persuni mingħajr dar hija l-aktar forma estrema ta' esklużjoni soċjali u qed tikber madwar l-UE. Irridu naġixxu issa. Il-Pjattaforma Ewropea għall-ġlieda kontra l-kondizzjoni ta' persuni mingħajr dar se tgħin lis-sħab jaqsmu l-esperjenzi u l-miżuri ta' politika li kienu ta' suċċess fir-reġjuni u l-bliet tagħhom, sabiex inkunu nistgħu nnaqqsu b'mod radikali l-kondizzjoni ta' persuni mingħajr dar fl-Ewropa. L-akkomodazzjoni u l-għajnuna għall-persuni mingħajr dar huma l-Prinċipju 19 tal-Pilastru Ewropew tad-Drittijiet Soċjali — u huma imperattiv morali jekk tabilħaqq irridu nibnu soċjetà ġusta u inklużiva.” Il-Ministru Portugiż għax-Xogħol, is-Solidarjetà u s-Sigurtà Soċjali, Ana Mendes Godinho, qalet: “Hemm bżonn nindirizzaw b'mod serju l-kondizzjoni ta' persuni mingħajr dar u nroddu lura d-drittijiet tal-bniedem lill-persuni li tilfu t-tama. Ninsabu tassew kburin li għandna d-Dikjarazzjoni ta' Lisbona dwar il-Pjattaforma Ewropea għall-Ġlieda kontra l-Kondizzjoni ta' Persuni Mingħajr Dar iffirmata mill-Istati Membri tal-UE matul il-Presidenza tagħna. Aħna nemmnu verament li Ewropa soċjali aktar b'saħħitha hija Ewropa fejn id-drittijiet soċjali huma ta' kulħadd, u fejn kulħadd għandu leħen u jgħix b'dinjità.” L-Ambaxxatur ta' rieda tajba għall-ġlieda kontra l-kondizzjoni ta' persuni mingħajr dar u l-president tal-Bord ta' Tmexxija tal-pjattaforma l-ġdida, Yves Leterme, qal: “Il-ġlieda kontra l-kondizzjoni ta' persuni mingħajr dar tista' tintrebaħ biss jekk naħdmu flimkien: l-awtoritajiet lokali, il-gvernijiet reġjonali u nazzjonali u l-istituzzjonijiet Ewropej. L-involviment tal-organizzazzjonijiet tas-soċjetà ċivili, l-ekonomija soċjali u l-persuni li esperjenzaw ħajja mingħajr dar huwa wkoll ta' importanza kbira. Għandna bżonn naħdmu lejn approċċi integrati li jikkombinaw il-prevenzjoni, l-aċċess għall-akkomodazzjoni u l-forniment ta' servizzi ta' appoġġ abilitanti. Irridu niġġieldu l-kondizzjoni ta' persuni mingħajr dar għax l-akkomodazzjoni hija dritt għal kull mara, raġel, tifel u tifla.” Ending Homelessness Award 2021 Matul il-konferenza ta' livell għoli, tliet proġetti mill-Istati Membri tal-UE, li ġew appoġġati mill-Fond Soċjali Ewropew (FSE) u l-Fond għal Għajnuna Ewropea għall-Persuni l-Aktar fil-Bżonn (FEAD), irċevew l-Ending Homelessness Award 2021 (Il-Premju Ntemmu tal-Kondizzjoni ta' Persuni Mingħajr Dar 2021). Fit-tielet edizzjoni tal-Ending Homelessness Awards, l-għan kien li titqajjem kuxjenza dwar l-opportunitajiet fil-Qafas Finanzjarju Pluriennali l-ġdid biex il-kondizzjoni ta' persuni mingħajr dar tiġi indirizzata b'mod effettiv. Il-proġett “Housing First” għar-Reġjun tas-Silesia Moraviana fiċ-Ċekja li jinvolvi firxa wiesgħa ta' servizzi u attivitajiet huwa r-rebbieħ tal-Premju tad-Deheb. Il-proġett Portugiż “É Uma Mesa” li jippromwovi l-integrazzjoni soċjali tal-persuni mingħajr dar billi jipprovdilhom taħriġ, riferimenti tal-impjiegi u impjiegi huwa r-rebbieħ tal-Premju tal-Fidda u l-Italja rebħet il-Premju tal-Bronż bil-proġett “Housing First” ta' Trieste. Il-Pilastru Ewropew tad-Drittijiet Soċjali jistabbilixxi 20 prinċipju u dritt fundamentali li huma essenzjali għal swieq tax-xogħol u sistemi ta' protezzjoni soċjali ġusti u li jaħdmu tajjeb fis-seklu 21. Il-Prinċipju 19 dwar l-“Akkomodazzjoni u l-għajnuna għall-persuni mingħajr dar” ikopri kwistjonijiet bħall-aċċess għall-akkomodazzjoni soċjali, l-għajnuna u protezzjoni xierqa kontra t-tkeċċija sfurzata u l-kenn u servizzi adegwati lill-persuni mingħajr dar sabiex tiġi promossa l-inklużjoni soċjali tagħhom. Fid-Dikjarazzjoni ta' Porto, il-mexxejja tal-UE impenjaw ruħhom li “jnaqqsu l-inugwaljanzi, jiddefendu pagi ġusti, jiġġieldu l-esklużjoni soċjali u jindirizzaw il-faqar, jilħqu l-objettiv li niġġieldu l-faqar fost it-tfal u jindirizzaw ir-riskji tal-esklużjoni għal gruppi soċjali partikolarment vulnerabbli bħall-persuni qiegħda fit-tul, l-anzjani, il-persuni b'diżabbiltà jew il-persuni mingħajr dar." Fl-Impenn Soċjali ta' Porto, is-sħab appellaw lill-atturi rilevanti kollha biex “jiżviluppaw politiki pubbliċi li, fil-livell xieraq, isaħħu l-koeżjoni soċjali, jiġġieldu kontra l-forom kollha ta' diskriminazzjoni, inkluż fid-dinja tax-xogħol, u jippromwovu opportunitajiet indaqs għal kulħadd, b'mod partikolari l-indirizzar ta' tfal f'riskju ta' faqar, l-anzjani, il-persuni b'diżabbiltà, il-persuni bi sfond ta' migrazzjoni, il-gruppi żvantaġġati u minoritarji u l-persuni mingħajr dar”. Il-Fond Soċjali Ewropew Plus (FSE+) huwa l-istrument ewlieni ta' finanzjament tal-UE għall-investiment fin-nies, b'valur ta' EUR 99,3 biljun (fi prezzijiet attwali) għall-2021–2027. L-Istati Membri kollha tal-UE se jinvestu mill-inqas 25 % tar-riżorsi tal-FSE+ tagħhom fl-inklużjoni soċjali u mill-inqas 3 % biex jindirizzaw il-privazzjoni materjali. Il-pajjiżi fejn ir-riskju ta' faqar jew ta' esklużjoni soċjali tat-tfal huwa ogħla mill-medja tal-UE għandhom jużaw mill-inqas 5 % tar-riżorsi tal-FSE+ tagħhom biex jindirizzaw din il-kwistjoni. L-Istati Membri jistgħu jimmobilizzaw ukoll finanzjament għal proġetti ta' akkomodazzjoni soċjali u affordabbli skont il-Fond Ewropew għall-Iżvilupp Reġjonali, InvestEU (permezz tat-“tieqa ta' Investiment Soċjali u Ħiliet”), kif ukoll skont il-Pjanijiet għall-Irkupru u r-Reżiljenza nazzjonali tagħhom. Id-Dikjarazzjoni ta' Lisbona dwar il-Pjattaforma Ewropea għall-Ġlieda kontra l-Kondizzjoni ta' Persuni Mingħajr Dar Ending Homelessness Award 2021 L-aħħar informazzjoni dwar il-Pjan ta' Azzjoni tal-Pilastru Ewropew tad-Drittijiet Soċjali